钦定古今图书集成/明伦汇编/宫闱典/第074卷 > 《还朝疏》前人
## 钦定古今图书集成/明伦汇编/宫闱典/第074卷 > 《还朝疏》前人

谨题。今日复蒙圣恩，特降御笔，谕元辅，“卿公清正直，
朕所倚赖。今冲寒驰驱，疾趋来京，忠勤可嘉，朕心忻
慰，欲出与卿一见。昨者连日侍奉圣母，稍觉劳倦，今
早览卿密奏揭帖，悉见卿忠君为国之诚。朕虽去岁
有旨，今春行册立之典，昨读《皇明祖训》内一条立嫡
不立庶”之训。况今皇后年稚尚少，倘后有出册东宫
“乎？封王乎？欲封王是背违祖训，欲册东宫，是二东宫
也，故朕迟疑未决。既卿奏来，朕今欲将三皇子俱暂
一并封王，少待数年，皇后无出，再行册立，庶上不背
违祖训，下于事体两便。卿可与朕作一谕旨来行。钦
此。”该文书官李文辅恭捧到臣私寓。臣焚香叩头，伏
读一过，不觉感激涕零。窃念臣以私情，久稽严召，今
虽冲寒疾趋而来，然前此违慢之罪，已万万不能自
赎。荷蒙我皇上至仁至慈，如天如地，不惟不加厌弃，
重以恩赐骈蕃，慰劳兼至。皇上真臣之父母也。父母
之于子，既拊摩其痾痒疾痛，则子之事父母，岂得不
委曲为之承颜顺志，而敢复顾外廷之口吻，复沽自
己之名誉乎？第事理有至当不易之论，人心有不言
同然之公。有如一时之权宜，未能传之万世而无弊；
一人之裁断，未能协之舆论而无疑，则臣之心终有
未安者。即如《圣谕》中所称“中宫尚少，倘后有出，恐于
祖训有碍。要将三皇子一并封王，少待后日再处。”顾
臣窃惟自古国家虽有立嫡不立庶之说，然实谓嫡
庶并“生有子。以防搀越伦序，致启争端。今皇上嫡子
尚未生，而庶子年已至十二龄，向未有待嫡之意，乃
自今日发之，使臣等何以造次奉行？抑臣又惟皇上
所虑，不过为中宫耳。而此事甚有成说，甚为易处。昔明帝取宫人贾氏所生之子，命皇后养之为子。唐元
宗取杨良妃之子，命王皇后养之为子。宋”真宗刘皇
后，取李宸妃之子为子，旋皆正位储宫，而三宫妃压
于嫡母之下，未尝加进位号。今日事体，正与此同。与
其旷日迟久，以待将来未定之天数，孰若酌古准今，
以成目下两全之盛美？臣之愚见，以为必如此行，万
妥万妥。且皇长子既以中宫为母，即系正嫡所生之
母，亦自不必加封上则，使中宫安心抚养，不必以子
非己出为嫌；下则使皇贵妃不失尊重，不必以母从
子贵为嫌。而四方闻之，又皆仰服皇上善处母子嫡
庶之间，欢呼祝颂，将垂之史册而有光矣。臣谨依阁
中故事遵谕，并拟传帖二道，以凭圣明采择施行。然
尚望皇上三思臣言，毕竟俯从后著，可以曲全恩义，
镇服人心耳。臣不胜惶悚迫切